Wakhan-korridoren

Wakhan-korridoren (eller Vakhan-korridoren) er en lang og smal landkorridor som udgør Afghanistans østligste yderpunkt i Pamirbjergene. Den er omtrent 210 km lang og mellem 20 og 60 km bred. Den er opkaldt efter Wakhan-regionen i den afghanske provins Badakhshan. Oprettelsen af korridoren, som forbinder Afghanistan med Kina i øst og skiller Tadsjikistan i nord fra Pakistan i syd, var et politisk resultat af The Great Game. Den anglo-russiske grænsekommission af 1895-1896 afgrænsede området som en bufferzone mellem Britisk Indien og det russiske Central-Asien. Wakhan-korridoren var en gang en del af Silkevejen, og har været lukket for grænsetrafik i næsten 100 år på grund af politiske årsager. 

I dag er korridoren tyndt befolket med 10.600 wakhibønder og kirgisiske gedeavlere. Korridoren er blandt Afghanistans mest fredelige områder og har i stor grad undgået krigene som har hærget landet siden 1979. Det er Afghanistans vigtigste habitat for sneleoparder.

Geografi 
Pamirfloden som løber ud fra søen Zorkul danner korridorens nordlige grænse. Wakhanfloden passerer gennem korridoren fra øst til Kala-i-Panj, og løber derefter sammen med Pamirfloden og danner Pjandzj. 

Mod syd grænser Wakhan-korridoren til de høje bjerge i Hindu Kush, og krydses af bjergpassene Broghol, Irshad og Dilisang-passet, hvor sidstnævnte ikke længere er i brug og fører til Pakistan. I øst går Wakhjir-passet gennem Hindu Kush i en højde på 4 923 moh, et af de højeste i verden. Wakhjir-passet har den største officielle variation i antal tidszoner (UTC+4:30 i Afghanistan til UTC+8 i Kina). Grænsen til Kina er blandt de højest liggende internationale grænser i verden. Der er dog ingen vej til at krydse den.

Ifølge en artikel af Townsend (2005) «er bjergovergangen lukket i mindst fem måneder om året og uregelmæssig åben resten af året.»

Befolkning 

Korridoren er tyndt befolket, med en samlet befolkning anslået til omkring 10 600. I lighed med 1980 og den sovjetiske invasion af Afghanistan består befolkningen i dag næsten kun af det hårdføre wakhi-folket.  

Frem til da var de nordøstlige dele af korridoren hjem for ca. 3-5 000 etniske kirgisere. Efter den sovjetiske invasion var der en kirgisisk masseflugt fra korridoren til Pakistan, under ledelse af kirgisernes stammehøvding. I Pakistan fremlagde flygtningene krav om 5.000 visum fra USAs konsulat i Peshawar så de kunne omplaceres til det ubeboede Alaska (en region som har samme klima og temperaturer som i Wakhan-korridoren). Deres ønske blev afvist. I mellemtiden tog de varme og uhygiejniske forhold livet af kirgisiske flygtninge i et stadig mere urovækkende tempo. Tyrkiet, som da var et militærregime styret af general Kenan Evren, blandede sig og lod hele gruppen af flygtninge bosætte sig i regionen omkring Vansøen i Tyrkiet i 1982. Landsbyen Ulupimar i Erciş ved Vansøen blev givet til disse, og omkring  2.000 af dem bor fortsat der. Dokumentarfilmen 37 Uses for a Dead Sheep – the story of the Pamir Kirghiz er baseret på  disse kirgiseres liv  i deres nye hjem. 

Ifølge en rapport fra FNs miljøprogram og organisationen for ernæring og landbrug udgivet i 2003 lider den tilbageværende befolkningen i Wakhan af fattigdom, dårligt helbred,  usikre fødevareforsyninger, opiumsafhængighed og mangel på uddannelse.

Strategisk betydning 
Afghanistan har ved flere anledninger bedt Kina om at åbne grænsen i Wakhan-korridoren som en alternativ forsyningsrute for at bekæmpe Taliban-oprøret, men dette har Kina afvist hovedsagelig på grund af uro i sin vestligste provins Xinjiang som grænser til korridoren.

Turisme 
I de senere år er Wakhan-korridoren blevet en destination for eventyrlystne trekkere, og flere rejseselskaber tilbyder ture til området. Mountain Unity er en socialt organisation der arbejder for at fremme økonomisk udvikling i området . BBC-korrespondenten John Simpson har anbefalet området som et sted hvor man kan holde en flot og relativt tryg ferie.

Se også 
 Wakhan
 Durand-linjen
 Mount Imeon

Eksterne henvisninger 

 The Source of the Oxus River: Journey to the Wakhan Pamir & Across Dilisang Pass to Misgar (2004) 
 Wakhan Development Partnership  – et projekt som arbejder med at forbedre livskvaliteten for befolkningen i Wakhan siden 2003 
 Billeder fra Wakhan-korridoren 
 A Short Walk in the Wakhan Corridor  – artikel af Mark Jenkins i november 2005-udgaven af magasinet Outside 

Afghanistans geografi
Silkevejen